登玉山諸峰偶至悟真寺
作者：錢起
朝代：唐

paragraphs: 郭南雲水佳，訟簡野情發。
紫芝每相引，黃綬不能緤。
稍入石門幽，始知靈境絕。
冥搜未寸晷，仙逕俄九折。
蟠木蓋石梁，崩岸露雲穴。
數峰拔崑崙，秀色與空澈。
玉氣交晴虹，桂花留曙月。
半巖採珉者，一點如片雪。
真賞無前程，奇觀寧暫輟。
更聞東林磬，可聽不可說。
興中尋覺化，寂爾諸象滅。